ไทยพร็อพฯกลืนแกรนด์แอสเสท63%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ซื้อหนี้ราคาถูกจากเลย์แมนฯ ซีไอเอ็มบีไทยปล่อยกู้ปลดหนี้
โพสต์ทูเดย์ — “ไทยพร็อพเพอร์ตี้” ฮุบแกรนด์ แอสเสทฯ ถือ 63% ตั้งโต๊ะรับซื้อหุ้น 57 สตางค์ มั่นใจไม่ “เตี้ยอุ้มค่อม” 
นายวิทวัส วิภากุล กรรมการผู้จัดการ บริษัท ไทยพร็อพเพอร์ตี้ (TPROP) เปิดเผยว่า บริษัท เมโทร พรีเมียร์ โฮลดิ้ง ซึ่งเป็นบริษัทย่อยที่ ไทยพร็อพฯ ถือหุ้น 99.99% ได้เข้าลงทุนซื้อหุ้นบริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) รวม 881.86 ล้านหุ้น คิดเป็น 70.48% มูลค่า 500 ล้านบาท หรือเฉลี่ยต่อหุ้น 0.57 บาท 
ทั้งนี้ โดยซื้อจากผู้ถือหุ้นใหญ่ 2 ราย คือ Giant Mauritius Holding 540.87 ล้านหุ้น หรือ 43.23% ราคา 306.67 ล้านบาท และบริษัท โฮเทล แอนด์ พร็อพเพอร์ตี้ ดีเวลลอปเม้นท์ 340.98 ล้านหุ้น หรือ 27.25% ราคาซื้อ 193.33 ล้านบาท 
จากนั้นได้แบ่งหุ้นจำนวน 88.18 ล้านหุ้น คิดเป็น 7.05% ขายให้ น.ส.ศรัญญา ชัยจุฑาพร ราคา 50 ล้านบาท รวมเมโทรฯ ถือหุ้น GRAND จำนวน 793.67 ล้านหุ้น คิดเป็น 63.43% 
การถือหุ้น GRNAD สัดส่วน 63.43% ทำให้ TPROP ต้องทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) ราคา 0.57 บาท
แหล่งข่าวจาก TPROP เปิดเผยว่า การลงทุนครั้งนี้มีทุนกลุ่มหนึ่งซึ่งถือหุ้น TPROP เข้าไปซื้อหนี้ซึ่งมีส่วนลดจำนวนมากจากเจ้าหนี้ของเลย์แมน บราเธอร์ส ทำให้หนี้ที่มี 6,350 ล้านบาท เหลือเพียง 2,500 ล้านบาท 
บริษัท Trade Victor Invest ments Limited (TVI) เป็นเจ้าหนี้ผู้ถือหุ้นกู้ GRAND โดยได้รับโอนหุ้นกู้จำนวน 10.40 ล้านหน่วย จากเลย์แมนฯ ซึ่ง GRARN ต้องชำระหนี้เงินต้นบางส่วน 2,500 ล้านบาท ให้ TVI และปลดหลักประกันทันที โดยธนาคารซีไอเอ็มบี ไทย และธนาคารออมสินให้กู้ 4,400 ล้านบาท เพื่อชำระหนี้ ที่เหลืออีก 1,900 ล้านบาท นำมาพัฒนาโครงการอาคารชุดที่พักอาศัยและดำเนินโครงการของ TRPOP ต่อ
การปรับโครงสร้างหนี้กับ TVI นั้น ชำระคืนหนี้เงินต้นด้วยการสลักหลังตั๋วเงินที่ออกโดยบริษัท ฮอนเนอร์ บิวซิเนส จำนวน 470 ล้านบาท ให้แก่ TVI ซึ่งจะได้รับการปลดหนี้เงินต้น 470 ล้านบาท และปลดหนี้ดอกเบี้ยให้อีก 930 ล้านบาท รวมเงินที่ TVI ปลดหนี้ทั้งสิ้น 1,400 ล้านบาท และภายในปี 2554 TVI จะปลดหนี้ให้ GRAND อีก 1,000 ล้านบาท คงเหลือหนี้ที่ต้องชำระอีก 500 ล้านบาท
นายวิทวัส กล่าวว่า สภาพบริษัทหลังปรับโครงสร้างหนี้มีความแข็งแรง ไม่มีหนี้สิน และการขายโครงการประตูน้ำคอมเพล็กซ์ให้กับแกรนด์ไชนา กว่า 1,000 ล้านบาท ทำให้เหลือเงินลงทุนใน GRAND ซึ่งคุ้มค่า แม้ว่า GRAND จะมีหนี้กว่า 6,000 ล้านบาท และขาดทุนสะสมกว่า 1,000 ล้านบาท เชื่อว่าแก้ปัญหาได้ 
“ไทยพร็อพฯ ไม่กลับไปทำบ้านเดี่ยว บ้านจัดสรรอีก แต่จะลงทุนที่สำเร็จรูปแล้ว ตอนนี้เราเป็นบริษัทลงทุนที่มีเงินสดในมือ” ผู้บริหาร กล่าว 
หุ้น GRAND พุ่งปิดที่ 2.14 บาท เพิ่มขึ้น 49 สตางค์หรือ 29.70%